SAVEZ  SLEPIH SRBIJE 

BR.  361 /1/ 30.12. 2010. GODINE

B E O G R A D - Knez Mihailova 42/II

Tel. 3286 550 i 3286 706

Faks: 3286 722

E-mail: info@savezslepih.org.rs
Na osnovu člana 43. Statuta Saveza slepih Srbije,  Upravni odbor  Saveza slepih Srbije, na sednici održanoj  22. 12. 2010. godine doneo je

PRAVILNIK

O SPROVOĐENJU KNJIŽEVNOG KONKURSA SAVEZA SLEPIH SRBIJE
(sa izmenama od 15.12.2016. godine)
Član 1.

    Radi podsticanja i afirmacije književnog stvaralaštva slepih i slabovidih,  Savez slepih Srbije svake godine sprovodi opšti  konkurs i konkurs za mlade iz oblasti književnog stvaralaštva slepih i slabovidih.
Član 2.

     Konkurs se objavljuje u aprilu mesecu u glasilima Saveza i preko organizacija, a traje do 31. oktobra tekuće godine.

     Pravo učešća na konkursu imaju slepa i slabovida lica iz zemlje i inostranstva.

     Objavljivani i nagradjivani radovi, kao i radovi dospeli po završetku konkursa ne uzimaju se u obzir.

Član 3.

     Na konkurs se mogu slati originalni radovi iz svih književnih rodova i žanrova.

     Radovi se primaju isključivo na srpskom jeziku, štampani na standardnom, Brajevom pismu ili na kompakt disku.
Član 4.

      Konkurs je anoniman. Radovi se dostavljaju pod šifrom. U posebnom kovertu učesnik dostavlja svoju punu adresu i šifru kojom je označen rad.

Član 5.

     Radove ocenjuje stručni žiri od tri člana koje imenuje Upravni odbor  Saveza slepih Srbije.

     Članovi žirija moraju biti afirmisani književnici ili književni kritičari.

     Jedna osoba ne može više od dva puta uzastopno biti član žirija. 

Član 6.

     Za priču i za pesmu mogu se dodeliti do tri književne nagrade.

     Broj nagrada može biti manji u slučaju da na konkurs pristigne mali broj književnih radova i da prispeli radovi po kvalitetu ne zavređuju nagradu. 

Član 7.

     Prva nagrada za priču, koja se dodeljuje na konkursu, nosi naziv "Vojislav Minić".

Član 8.

     Jedna specijalna nagrada se može dodeliti za roman, zbirku pripovedaka, zbirku pesama, dramu ili drugo vredno  literarno delo većeg obima. 

Član 9.
    Jedan autor na konkursu  može dobiti nagradu samo iz jednog književnog roda, odnosno žanra, bez obzira na broj radova koje je dostavio na konkurs. 

Član 10.
     O visini svih nagrada odluke donosi Upravni odbor Saveza slepih Srbije u skladu sa trenutnim mogućnostima.
Član11. 
    Autorima nagrađenih radova, uz novčanu nagradu, dodeljuju se i diplome sa znakom Saveza slepih Srbije.

     Autoru prvonagrađenog rada za priču dodeljuje se Diploma sa likom Vojislava Minića.

Član 12.

         Uporedo sa opštim konkursom raspisuje se i poseban konkurs za mlade slepe i slabovide do 18 godina, takođe za sve književne rodove i žanrove.

Član 13. 


Na ovom konkursu mogu se dodeliti ukupno tri nagrade autorima najboljih književnih radova, bez obzira kojem književnom rodu, odnosno žanru pripadaju. 

Na književnom konkursu za mlade slepe i slabovide nagrada iznosi 2/3 od nagrada iz člana 10. koje su predviđene za najuspelije priče i pesme. 

Član 14.

Slepi i slabovidi koji žele da konkurišu na konkursu za mlade dužni su da na koverti u kojoj dostavljaju književne radove naznače „za književni konkurs za mlade“. 

Član 15.

Autori mlađi od 18 godina mogu ravnopravno učestvovati sa svojim radovima i na opštem konkursu Saveza slepih Srbije, ali ne sa istim radovima koje su dostavili na književni konkurs za mlade. 

Član 16.
Odredbe ovog Pravilnika koje se odnose na opšti književni konkurs primenjuju se i na književni konkurs za mlade ako to nije drugačije regulisano ovim Pravilnikom.

Član 17.

     Rezultati konkursa proglašavaju se krajem kalendarske godine, kada se i uručuju nagrade, na posebnoj svečanosti koju organizuje Savez slepih Srbije, a nagrađeni radovi manjeg obima objavljuju se u časopisima Saveza.

Član 18. 
          Danom stupanja na snagu ovog Pravilnika prestaje da važi Pravilnik o sprovođenju književnog konkursa Saveza slepih Srbije od  od 18 aprila 2005. godine, sa izmenama od 22. 12. 2009.  godine. 

Član 19.
        Ovaj Pravilnik stupa na snagu danom donošenja od kada će se i primenjivati.

     PREDSEDNIK                                                                           

                                                                                        MILAN STOŠIĆ

